Anders Kronborg (S), 2022-05-12:
Tak for ordet, formand, og ikke mindst også tak til forslagsstillerne, hr. Erling Bonnesen og fru Marie Bjerre fra Venstre.
Jeg er rigtig glad for, at vi nu igen får lejlighed til her i salen at få en forhåbentlig god debat om klimavenlig spise.
Den har vi haft ad flere omgange i de sidste 2½ år, og det er også, vil jeg gerne understrege, et særdeles vigtigt emne.
Vi ved, at det, vi køber i supermarkedet, det, vi spiser, det, vi bruger i madlavningen hjemme i køkkenet, har en indflydelse på vores klima, og vi ved, at 6 ud af 10 danskere ønsker at spise mere klimavenligt.
Alligevel er der rigtig mange danskere, der synes, det er svært, hvad der egentlig er meget, og hvad der er lidt i forhold til klimavenlig kost.
På den baggrund er jeg overbevist om, at forbrugerne, hvis de får muligheden for at vælge mellem, hvad der er mest belastning for klimaet, og hvad der er mest grønt, også vil træffe et grønt valg.
Jeg får næsten lyst til at sige, at selv om flaget altid er hejst herinde i Folketingssalen, burde vi jo i virkeligheden hejse flaget i dag, for det er jo fantastisk at mærke den enighed, der er for, at Danmark skal blive det første land i verden, der har et progressivt klimamærke på fødevarer.
Tænk, at vi næsten slås om at få æren for, hvem der kom først, det er da et eller andet sted imponerende, og det bør vi da i virkeligheden smile fra det ene øre til et andet af, for det er jo i virkeligheden en understregning af, at vi gerne vil den grønne kost, at vi gerne vil de grønne valg, og at vi også gerne vil give danskerne muligheden for at være med helt fremme i forhold til at lande de grønne løsninger.
Noget af det, jeg også synes ville være rigtig progressivt og godt ved et klimamærke, er, at jeg tror, at i hele den her klimakamp, om man vil, klimaforandringsdebat, om man vil, er der også brug for den lokale aktivisme, at den enkelte familie i deres daglige gøremål og deres daglige indkøb kan gøre en synlig forskel hjemme i køkkenet, og det vil et klimamærke i den grad kunne være med til.
Jeg glæder mig utrolig meget til at tage del i debatten i udvalgsarbejdet, det kunne være, at vi skulle lave en fælles beretningstekst i forhold til nogle nuancer, og jeg vil også gerne give det helt klare håndslag på, at det i hvert fald ikke er fra undertegnedes side eller fra socialdemokratisk side, at man kommer til at opleve, at motoren i forhold til fremdriften kommer til at hakke undervejs.
Vi skal have turbo på den grønne omstilling, vi skal have turbo på det her arbejde, men vi skal selvfølgelig også være fuldstændig knivskarpe på, at det ikke skal være bøffen, der nødvendigvis skal tabe hver gang, eller at det skal være mælken i forhold til colaen.
Derfor er det fornuftigt, at det her grundigt drøftes i en arbejdsgruppe, at der kommer nogle indspil til os politikere, hvor vi kan tage den her drøftelse, og så er jeg helt sikker på, at vi sammen og i fællesskab lander et progressivt og fornuftigt resultat.
Men jeg vil gerne kvittere de partier, der her også i dag er med til hele tiden at holde debatten på det her grønne spor, som er utrolig vigtigt.
Til allersidst vil jeg bare sige, at selv om vi ikke har et klimamærke endnu, er det jo muligt at ændre sine vaner, for man kan jo f.eks. se på de nye kostråd, hvor man ved, at hvis man følger dem, er man sådan set også med til at gøre en forskel.
Men Danmark har brug for et klimamærke, det er dejligt, vi er i front, og det er dejligt, at vi faktisk ser ud til at blive verdens første land med et klimamærke.
Det kan vi være stolte af!